CELEX: 62020TN0507
Language: el
Date: 2020-08-06 00:00:00
Title: Υπόθεση T-507/20: Προσφυγή-αγωγή της 6ης Αυγούστου 2020 — Colombani κατά ΕΥΕΔ

5.10.2020   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 329/22
            
         
      Προσφυγή-αγωγή της 6ης Αυγούστου 2020 — Colombani κατά ΕΥΕΔ
      (Υπόθεση T-507/20)
      (2020/C 329/41)
      Γλώσσα διαδικασίας: η γαλλική
      
         Διάδικοι
      
      
         Προσφεύγων-ενάγων: Jean-Marc Colombani (Βρυξέλλες, Βέλγιο) (εκπρόσωπος: N. de Montigny, δικηγόρος)
      
         Καθής-εναγομένη: Ευρωπαϊκή Υπηρεσία Εξωτερικής Δράσης
      
         Αιτήματα
      
      Ο προσφεύγων-ενάγων (στο εξής: προσφεύγων) ζητεί από το Γενικό Δικαστήριο:
      
                  —
               
               
                  να ακυρώσει την απόφαση της ΕΥΕΔ με την οποία απορρίφθηκε το αίτημα για εκτέλεση της εκδοθείσας επί της υποθέσεως T-372/18 αποφάσεως, όπως η απόφαση αυτή αποτυπώθηκε στο από 23 Μαρτίου 2020 σημείωμα του X, και, εφόσον απαιτηθεί, να ακυρώσει την απόφαση της ΕΥΕΔ να απορρίψει την υπ’ αριθ. R/195/20 διοικητική ένσταση του προσφεύγοντος στην οποία επαναδιατυπώθηκε το αίτημα για εκτέλεση της εκδοθείσας επί της υποθέσεως T-372/18 αποφάσεως, όπως η απόφαση αυτή αποτυπώθηκε στο από 30 Ιουλίου 2020 σημείωμα της Y·
               
            
                  —
               
               
                  να ακυρώσει, αφενός, την απόφαση με την οποία η ΕΥΕΔ απέρριψε την υποψηφιότητά του για τη θέση του Επικεφαλής της Αντιπροσωπείας της ΕΕ στην Κορέα, η οποία κοινοποιήθηκε με σημείωμα της 29ης Οκτωβρίου 2019, υπογραφέν από τη διευθύντρια ανθρωπίνων πόρων, καθόσον η ΕΥΕΔ αρνήθηκε να παράσχει σχετική αιτιολογία και, αφετέρου, την απόφαση με την οποία απορρίφθηκε η αίτησή του για πρόσβαση στα έγγραφα, η οποία κοινοποιήθηκε με ηλεκτρονικό μήνυμα της γραμματείας της συμβουλευτικής επιτροπής διορισμών (ΣΕΔ) της ΕΥΕΔ στις 24 Ιανουαρίου 2020·
               
            
                  —
               
               
                  να ακυρώσει, αφενός, τις αποφάσεις της ΑΔΑ της ΕΥΕΔ, της 27ης Νοεμβρίου 2019, περί απορρίψεως της υποψηφιότητάς του για τη θέση του Επικεφαλής της Αντιπροσωπείας της ΕΕ στο Ουζμπεκιστάν και για τη θέση του Επικεφαλής της Αντιπροσωπείας της ΕΕ στη Βόρεια Μακεδονία, και, αφετέρου, την απόφαση της 21ης Φεβρουαρίου 2020 περί απορρίψεως της αιτήσεώς του για πρόσβαση στα έγγραφα·
               
            
                  —
               
               
                  να υποχρεώσει την καθής-εναγομένη (στο εξής: καθής) να καταβάλει στον προσφεύγοντα το ποσό των 3 500 ευρώ ως αποζημίωση λόγω ζημίας την οποία υπέστη και ποσό ορισθέν συμβολικώς σε 1 ευρώ ως χρηματική ικανοποίηση λόγω ηθικής βλάβης·
               
            
                  —
               
               
                  να καταδικάσει την καθής στα δικαστικά έξοδα.
               
            
         Ισχυρισμοί και κύρια επιχειρήματα
      
      Προς στήριξη της προσφυγής-αγωγής του, ο προσφεύγων προβάλλει έξι λόγους ακυρώσεως, εκ των οποίων οι τρεις πρώτοι αφορούν το ζήτημα της μη εκτελέσεως της αποφάσεως που εκδόθηκε επί της υποθέσεως T-372/18, Colombani κατά ΕΥΕΔ, και οι τρεις τελευταίοι αφορούν τις αποφάσεις περί απορρίψεως των υποψηφιοτήτων τις οποίες υπέβαλε ο προσφεύγων και τις αποφάσεις περί απορρίψεως των αιτήσεών του για πρόσβαση στα έγγραφα.
      
                  1.
               
               
                  Με τον πρώτο λόγο ακυρώσεως προβάλλεται παράβαση του άρθρου 266 ΣΛΕΕ και υπηρεσιακό πταίσμα.
               
            
                  2.
               
               
                  Με τον δεύτερο λόγο ακυρώσεως προβάλλεται παραβίαση των αρχών της ίσης μεταχειρίσεως και της απαγορεύσεως των διακρίσεων.
               
            
                  3.
               
               
                  Με τον τρίτο λόγο ακυρώσεως προβάλλεται έλλειψη ουδετερότητας, αμεροληψίας, ανεξαρτησίας και επιείκειας.
               
            
                  4.
               
               
                  Με τον τέταρτο λόγο ακυρώσεως προβάλλεται παράβαση της υποχρέωσης αιτιολογήσεως.
               
            
                  5.
               
               
                  Με τον πέμπτο λόγο ακυρώσεως προβάλλεται νομικό σφάλμα ως προς την ερμηνεία της έννοιας των προσωπικών δεδομένων και ως προς την ερμηνεία των κανονισμών 2018/1725 και 1049/2001, καθώς και ερμηνεία του άρθρου 6 του παραρτήματος III του Κανονισμού Υπηρεσιακής Κατάστασης των υπαλλήλων της Ευρωπαϊκής Ένωσης μη σύμφωνη προς τις διατάξεις των εν λόγω κανονισμών.
               
            
                  6.
               
               
                  Με τον έκτο λόγο ακυρώσεως προβάλλεται παράβαση του άρθρου 52 του Χάρτη των Θεμελιωδών Δικαιωμάτων της Ευρωπαϊκής Ένωσης, καθόσον ο περιορισμός του δικαιώματος πρόσβασης στις πληροφορίες παραβιάζει τις αρχές της χρηστής διοικήσεως, του δικαιώματος σε δίκαιη δίκη, της ισότητας των όπλων, του δικαιώματος πραγματικής προσφυγής και εμποδίζει τη διενέργεια κάθε είδους δικαστικού ελέγχου επί των επίδικων πράξεων.